Et hul i taget var grunden til, at der kom et hvepsebo i Steen Rode-Møllers bil.

Hvis man er til veteranbiler, er der god mulighed for at pleje den interesse, hvis man er i nærheden af Blokhus i løbet af sommeren. Hver anden onsdag aften er der træf på torvet i Blokhus, hvor forskellige veteranbiler bliver vist frem. En af dem, der onsdag var kommet for at vise sin bil frem, var Steen Rode-Møller fra Pandrup. - Den er fuldstændig original. Den er urestaureret, siger han om sit 93-årige køretøj. Hvepsebo er der stadig Det eneste, der er skiftet ud på bilen, er et nyt tag. - Jeg har sat nyt tag på af den simple grund, at der var hul i taget. Den har stået 42 år i en lade, og det hul har gjort, at bierne er kommet derind. I sin tid lavede hvepsene et hvepsebo inde i bilen. Den sidder bagerst og op mod loftet. Og det er ikke planen, at den skal fjernes. - Jeg lånte noget hårlak af min hustru, og så er den blevet bevaret for eftertiden, siger Steen Rode-Møller. Steen Rode-Møllers gamle - men velholdte - bil skal stadig igennem syn hvert ottende år. Næste gang er om fem år, men der er ingen bekymring over, om den klarer skærene. - Det kommer til at gå rigtig godt. Den går lige igennem. Det er jeg ikke bekymret for, siger han.